62024CJ0229_RES
Cauza C‑229/24 [Brännelius] (
i
)
TK și OP
împotriva
Riksåklagaren
(cerere de decizie preliminară formulată de Högsta domstolen)
Hotărârea Curții (Camera a patra) din 16 aprilie 2026
„Trimitere preliminară – Apropierea legislațiilor – Piața unică a serviciilor financiare – Regulamentul (UE) nr. 596/2014 – Abuz de piață – Utilizarea abuzivă a informațiilor privilegiate – Articolul 7 alineatul (1) litera (a) – Noțiunea de «informații privilegiate» – Criterii – Caracter public al informațiilor – Articolul 17 – Publicarea unor informații privilegiate de către un emitent – Decizie a unei autorități contractante de a nu atribui un contract de achiziții publice unei întreprinderi ofertante – Vânzare anticipată de acțiuni ale acestei întreprinderi – Regulamentul de punere în aplicare (UE) 2016/1055 – Articolul 2 – Mijloace pentru publicarea informațiilor privilegiate”
Apropierea legislațiilor – Utilizarea abuzivă a informațiilor privilegiate și manipularea pieței (abuz de piață) – Interzicere – Informații privilegiate – Noțiune – Criterii – Publicarea de informații privilegiate de către un emitent de instrumente financiare – Decizie a unei autorități contractante de a nu atribui un contract de achiziții publice unei întreprinderi ofertante – Vânzare anticipată de acțiuni ale acestei întreprinderi – Mijloace pentru publicarea informațiilor privilegiate – Divulgarea de informații de către terți – Includere – Condiții – Informații accesibile publicului – Excludere
[Regulamentul nr. 596/2014 al Parlamentului European și al Consiliului, considerentele (2), (23), (24) și (49) și art. 1, 7, 14 și 17; Regulamentul 2016/1055 al Comisiei, art. 2 alin. (1); Directiva 2004/109 a Parlamentului European și a Consiliului, art. 21]
(a se vedea punctele 33, 34, 37, 39, 41-47, 50-55, 57, 58, 60-62 și 66-68 și dispozitivul)
Rezumat
Sesizată cu titlu preliminar de Högsta domstolen (Curtea Supremă, Suedia), Curtea se pronunță cu privire la interpretarea noțiunii de „informații privilegiate” în sensul articolului 7 alineatul (1) litera (a) din Regulamentul nr. 596/2014 (
1
) și cu privire la mijloacele pentru publicarea unor astfel de informații în sensul articolului 17 din acest regulament și al articolului 2 alineatul (1) din Regulamentul de punere în aplicare 2016/1055 (
2
).
În urma unei cereri de ofertă lansate de o întreprindere municipală suedeză, aceasta a trimis decizia de atribuire a contractului destinatarilor vizați, printre care societatea ofertantă exclusă, Hybricon Bus Systems AB (denumită în continuare „Hybricon”). TK și OP, doi acționari ai acestei societăți, au primit informația de la unul dintre directorii săi și au emis ordine de vânzare cu privire la acțiunile pe care le dețineau în societatea menționată. Aceștia și‑au limitat astfel pierderile înainte de scăderea valorii acestor acțiuni, intervenită în urma publicării de către Hybricon a unui comunicat de presă privind neatribuirea contractului în cauză.
În aceste condiții, instanța de trimitere urmărește să se stabilească la ce moment trebuie să se considere că informațiile cuprinse în decizia de atribuire a contractului au fost făcute publice și, prin urmare, nu mai constituie „informații privilegiate” în sensul articolului 7 alineatul (1) litera (a) din Regulamentul nr. 596/2014.
Aprecierea Curții
Mai întâi, Curtea amintește că definiția noțiunii de „informație privilegiată” în sensul articolului 7 alineatul (1) litera (a) din Regulamentul nr. 596/2014 cuprinde patru elemente esențiale. În primul rând, este vorba despre informații cu caracter precis. În al doilea rând, această informație nu a fost făcută publică. În al treilea rând, ea privește în mod direct sau indirect unul sau mai multe instrumente financiare sau emitenții lor. În al patrulea rând, în cazul în care ar fi făcută publică, această informație ar fi susceptibilă să influențeze în mod semnificativ cursul instrumentelor financiare în cauză sau cursul instrumentelor financiare derivate conexe.
Apoi, în ceea ce privește al doilea element, și anume că informația „nu a fost făcută publică”, Curtea precizează că este vorba despre o noțiune autonomă de drept al Uniunii. În lipsa unor precizări cu privire la modalitățile de publicare a unei informații prin articolul 7 din Regulamentul nr. 596/2014, trebuie să se țină seama de contextul în care se înscrie această dispoziție și în special de articolul 17 din acest regulament, în temeiul căruia legiuitorul Uniunii a intenționat să confere emitentului un rol determinant în cadrul publicării de informații privilegiate. Așadar, o asemenea publicare trebuie, pe de o parte, să intervină cât mai rapid posibil și fără întârzieri nejustificate și, pe de altă parte, să respecte cerințe speciale în materie de fiabilitate și să fie accesibilă, cu ușurință și în mod complet și nediscriminatoriu pentru toți investitorii, precum și pentru ceilalți operatori de pe piețele în cauză.
În ceea ce privește cerința referitoare la celeritatea difuzării unei astfel de informații, publicarea unei informații privilegiate poate fi amânată pentru a se menține stabilitatea sistemului financiar numai în împrejurări excepționale și sub rezerva respectării unor condiții stricte. Cu toate acestea, în cazul în care confidențialitatea informațiilor privilegiate nu mai este asigurată, publicarea acestor informații trebuie să aibă loc în cel mai scurt termen și fără întârzieri nejustificate.
În ceea ce privește cerințele referitoare la fiabilitate și la un acces cu ușurință și complet la informațiile privilegiate al investitorilor și al celorlalți operatori de pe piețele în cauză, Curtea amintește că obiectivul Regulamentului nr. 596/2014 constă în asigurarea integrității piețelor financiare ale Uniunii și în creșterea încrederii investitorilor în aceste piețe. Aceasta precizează că emitentul unui instrument financiar, chiar ca urmare a poziției sale, care implică în mod necesar o cunoaștere directă a avantajelor și a riscurilor legate de instrumentul financiar în cauză, este cel mai bine plasat pentru a aprecia dacă o informație prezintă caracteristicile unor „informații privilegiate” și pentru a asigura difuzarea, în cel mai scurt timp, a unor informații precise, complete și corecte referitoare la acest instrument financiar.
În sfârșit, Curtea subliniază că articolul 17 din Regulamentul nr. 596/2014 trebuie interpretat în lumina dispozițiilor Regulamentului de punere în aplicare 2016/1055, care precizează normele de aplicare a acestuia. În conformitate cu articolul 2 alineatul (1) din regulamentul de punere în aplicare menționat, pe lângă comunicarea directă către public a informațiilor privilegiate vizate de către emitent, astfel de informații pot fi difuzate prin intermediul unor terți, care au fost însărcinați în acest sens de acest emitent. Așadar, nu se poate exclude ca divulgarea de informații privilegiate de către terți calificați ca urmare a relației lor cu emitentul, precum și prin mijloace de informare în masă, să poată îndeplini cerințele unei difuzări nediscriminatorii, largi și gratuite.
Pe de altă parte, faptul că, în conformitate cu dreptul suedez, informația cuprinsă în decizia de atribuire a contractului în cauză era accesibilă publicului nu poate conduce la concluzia că această informație a fost făcută publică, în sensul articolului 7 alineatul (1) litera (a) din Regulamentul nr. 596/2014. Într‑adevăr, trebuie să se distingă între, pe de o parte, informații accesibile publicului, care sunt puse la dispoziția unei persoane, în mod individual, în urma unei cereri în acest sens și cu respectarea unei proceduri speciale prevăzute în acest scop, și, pe de altă parte, informații făcute publice, difuzate simultan unui cerc nelimitat și nedeterminat de persoane, în mod nediscriminatoriu.
Prin urmare, Curtea concluzionează că se consideră că informațiile sunt considerate ca fiind făcute publice și încetează să constituie „informații privilegiate” atunci când ele fac obiectul unei publicări prin mijloacele și cu respectarea cerințelor prevăzute la articolul 17 din Regulamentul nr. 596/2014 și la articolul 2 alineatul (1) din Regulamentul de punere în aplicare 2016/1055.
(
i
)	Numele prezentei cauze este un nume fictiv. El nu corespunde numelui real al niciuneia dintre părțile la procedură.
(
1
)	Regulamentul (UE) nr. 596/2014 al Parlamentului European și al Consiliului din 16 aprilie 2014 privind abuzul de piață (Regulamentul privind abuzul de piață) și de abrogare a Directivei 2003/6/CE a Parlamentului European și a Consiliului și a Directivelor 2003/124/CE, 2003/125/CE și 2004/72/CE ale Comisiei (JO 2014, L 173, p. 1).
(
2
)	Regulamentul de punere în aplicare (UE) 2016/1055 al Comisiei din 29 iunie 2016 de stabilire a standardelor tehnice de punere în aplicare privind mijloacele tehnice pentru publicarea adecvată a informațiilor privilegiate și pentru amânarea publicării informațiilor privilegiate în conformitate cu Regulamentul (UE) nr. 596/2014 al Parlamentului European și al Consiliului (JO 2016, L 173, p. 47).